การควบคุมภายใน

บริษัทฯให้ความสำคัญต่อระบบการควบคุมภายใน และการกำกับดูแลผลการดำเนินงานของบริษัทฯ
และบริษัทย่อย จึงจัดให้มีระบบการควบคุมภายในที่เพียงพอและเหมาะสม
เพื่อให้มั่นใจอย่างสมเหตุผลว่าผลการการดำเนินงานของทุกหน่วยงานภายในกลุ่มบริษัทศรีตรังฯ
มีความสอดคล้องและสามารถบรรลุเป้าหมาย ตามที่คณะกรรมการบริหาร ได้กำหนดไว้
โดยจัดให้มีหน่วยงานตรวจสอบภายในซึ่งเป็นหน่วยงานอิสระ กำหนดหน้าที่ความรับผิดชอบ
ขอบเขตของงานตรวจสอบภายใน รวมถึงวิธีการการตรวจสอบเพื่อให้ความเชื่อมั่นว่าบริษัทฯ
มีระบบการควบคุมภายในเพียงพอและมีประสิทธิภาพ
ซึ่งหน่วยงานตรวจสอบภายในจะรายงานผลการตรวจสอบโดยตรงต่อคณะกรรมการบริษัทฯ
พร้อมทั้งเสนอรายงานผลการตรวจสอบต่อคณะกรรมการตรวจสอบ เป็นประจำทุกไตรมาส
นอกจากนี้ผู้สอบบัญชีอิสระ ซึ่งเป็นผู้รับรองงบการเงินประจำปี 2549 ของบริษัทฯ ได้ให้ความเห็นว่า
ไม่พบข้อบกพร่องที่มีสาระสำคัญเกี่ยวกับระบบการควบคุมภายในทางด้านการบัญชีและการเงินของบริษัทฯ

สรุปสาระสำคัญของระบบการควบคุมภายใน และการตรวจสอบภายในของบริษัทฯ ได้ดังนี้

-คณะกรรมการตรวจสอบ ทำหน้าที่พิจารณาความเพียงพอของระบบการควบคุมภายในของบริษัทฯ
โดยทบทวนผลการปฏิบัติงานของสำนักงานการตรวจสอบภายใน และผู้สอบบัญชีอิสระของบริษัทฯ
อย่างต่อเนื่อง เน้นการพิจารณาความเพียงพอและเหมะสมของระบบการควบคุมภายใน
การควบคุมการปฏิบัติงานตามกฎหมาย ระเบียบ ข้อบังคับ และนโยบายต่างๆ ที่เกี่ยวข้อง
หากคณะกรรมการตรวจสอบมีข้อเสนอแนะ หรือพบข้อบกพร่องที่เป็นสาระสำคัญ
จะรายงานต่อคณะกรรมการบริษัทฯ เพื่อให้มีการปรับปรุงแก้ไขต่อไป

หน่วยงานการตรวจสอบภายใน ทำหน้าที่ตรวจสอบการปฏิบัติงานของหน่วยงานต่างของกลุ่มบริษัทฯ
และบริษัทย่อย
โดยใช้หลักเกณฑ์การพิจารณาความสำคัญตามความเสี่ยงของกระบวนการทางธุรกิจหรือกระบวน
การทำงานในการตรวจสอบ โดยการสอบทาน ประเมินผลการควบคุมภายใน
การกำกับดูแลของฝ่ายบริหาร และหน่วยงานต่างๆ
รวมทั้งการให้คำปรึกษาแนะนำแก่ฝ่ายบริหารในการปรับปรุงการควบคุมภายในซึ่งรวมถึงระเบียบปฏิบัติ
เพื่อเพิ่มประสิทธิภาพและประสิทธิผลในการดำเนินงานของบริษัทฯ และบริษัทย่อย

ระบบการควบคุมการปฏิบัติงานของฝ่ายบริหาร คณะกรรมการบริษัทฯ
กำหนดเป้าหมายการดำเนินธุรกิจประจำปีของบริษัทฯ โดยให้มีการกำหนดตัวชี้วัดผลการดำเนินงาน
ทั้งทางด้านกำไรขาดทุน ทางการเงิน การปฏิบัติงาน ความพึงพอใจของลูกค้า
และแจ้งให้พนักงานทราบ เพื่อปฏิบัติงานในความรับผิดชอบของแต่ละคนได้บรรลุตามเป้าหมาย

การประเมินความเสี่ยง บริษัทฯ
คำนึงถึงความเปลี่ยนแปลงของสภาวะแวดล้อมทั้งภายนอกและภายใน
ที่ก่อให้เกิดความเสี่ยงและมีผลกระทบต่อบริษัทฯ
ดังนั้นจึงมีการประเมินความเสี่ยงตลอดเวลาในการปฏิบัติงาน
โดยแต่ละหน่วยงานจะบริหารงานโดยนำความเสี่ยงมาประเมิน
และทำการแก้ไขในระดับการทำงานปกติ
อีกทั้งได้กำหนดให้มีการประชุมหารือกันในระดับบริหารเพื่อประเมินสถานการณ์
และกำหนดกลยุทธ์ในการดำเนินงานเพื่อรองรับความเสี่ยงที่อาจเกิดขึ้นเป็นประจำทุกเดือน

การควบคุม บริษัทฯ มีการกำหนดมาตรการ และแนวทางการปฏิบัติไว้อย่างชัดเจน โดย
กำหนดเป็นคำสั่ง ระเบียบในการปฏิบัติ อำนาจการอนุมัติ และวิธีการปฏิบัติงาน
เพื่อให้ผู้บริหารและพนักงานทุกระดับต้องปฏิบัติตามเป็นแนวทางเดียวกัน

สารสนเทศและการสื่อสารข้อมูล บริษัทฯ มีการจัดระบบสารสนเทศที่เหมาะสมทั้งใน Internet
Website และ Intranet Website ของบริษัทฯ โดย Internet Website เพื่อให้ผู้ถือหุ้น
นักลงทุน และบุคคลทั่วไป ได้สามารถรับข้อมูลที่สำคัญเกี่ยวกับบริษัทฯ
อย่างสม่ำเสมออีกทั้งยังเป็นอีกช่องทางหนึ่งในการติดต่อสื่อสารในกรณีที่มีข้อสงสัยหรือข้อเสนอแนะจากผู้ถือหุ้น
นักลงทุน หรือบุคคลทั่วไป ส่วนระบบ Intranet Website
เป็นระบบเพื่อใช้ในการสื่อสารภายในกลุ่มบริษัทฯ ซึ่งทำให้การติดต่อสื่อสารเป็นไปอย่างถูกต้อง
รวดเร็วและทั่วถึง รวมทั้งยังใช้เป็นแหล่งเผยแพร่
หรือแลกเปลี่ยนความรู้ที่มีผลต่อการเพิ่มประสิทธิภาพและประสิทธิผลต่อการดำเนินงานของกลุ่มบริษัทฯอีกด้วย

การติดตามและประเมินผล บริษัทฯ จัดให้มีการรายงานผลการดำเนินงานเป็นประจำทุกเดือน
และมีการประเมินการควบคุมภายใน และตรวจสอบผลการปฏิบัติงานของหน่วยงานต่าง ๆ
โดยหน่วยงานตรวจสอบภายใน ซึ่งจะรายงานต่อคณะกรรมการบริษัท
และคณะกรรมการตรวจสอบโดยตรง

ความเห็นเกี่ยวกับระบบการควบคุมภายในด้านบัญชีของบริษัทของผู้สอบบัญชี

เรื่อง รายงานระบบการควบคุมภายในด้านบัญชี

เรียน คณะกรรมการ

บริษัท ศรีตรังแอโกรอินดัสทรี จำกัด (มหาชน)

ตามที่สำนักงานได้ตรวจสอบงบการเงินของบริษัท ศรีตรังแอโกรอินดัสทรี จำกัด (มหาชน)
สำหรับปีสิ้นสุด วันที่ 31 ธันวาคม 2549 และได้เสนอรายงานการตรวจสอบลงวันที่ 26 กุมภาพันธ์
2550 ไปแล้วนั้น
สำนักงานขอเรียนว่าในการตรวจสอบงบการเงินดังกล่าวตามมาตรฐานการสอบบัญชีที่รับรองทั่วไปเพื่อแสดงความเห็นว่า
งบการเงินนี้แสดงฐานะการเงินและผลการดำเนินงานโดยถูกต้องตามที่ควรในสาระสำคัญตามหลักการบัญชีที่รับรองทั่วไปหรือไม่เพียงใดนั้น
สำนักงานได้ศึกษาและประเมินประสิทธิภาพการควบคุมภายในด้านบัญชีของบริษัทตามที่เห็นว่าจำเป็น
เพื่อประโยชน์ในการกำหนดขอบเขตการปฏิบัติงานตรวจสอบให้รัดกุมและเหมาะสม
ซึ่งสำนักงานไม่พบข้อบกพร่องที่เป็นสาระสำคัญของระบบการควบคุมในด้านบัญชีที่จะมีผลกระทบอย่างเป็นสาระสำคัญต่อการแสดงความเห็นต่องบการเงิน
ณ วันที่ 31 ธันวาคม 2549

สำนักงานขอเรียนว่า
การตรวจสอบบัญชีสำนักงานมิได้ตรวจสอบทุกรายการหากแต่ใช้วิธีการทดสอบเท่านั้น
นอกจากนั้นการศึกษาและการประเมินประสิทธิภาพระบบการควบคุมภายในด้านบัญชีมีวัตถุประสงค์เพียงเพื่อประโยชน์ในการสอบบัญชีดังที่กล่าวไว้ข้างต้น
ดังนั้นจึงไม่อาจชี้ให้เห็นถึงข้อบกพร่องทั้งหมดที่อาจมีอยู่ในระบบการควบคุมภายในได้

สำนักงานขอขอบคุณที่เจ้าหน้าที่ของบริษัทได้ให้ความร่วมมือในการตรวจสอบบัญชีของบริษัทเป็นอย่างดี

ขอแสดงความนับถือ

(นางสาวนงราม เลาหอารีดิลก)

ผู้ตรวจสอบบัญชีรับอนุญาต เลขที่ 4334

วันที่ 7 มีนาคม 2550

คำชี้แจงของคณะกรรมการตรวจสอบ

เรียน ท่านผู้ถือหุ้น

บริษัท ศรีตรังแอโกรอินดัสทรี จำกัด (มหาชน)

ตามที่คณะกรรมการตรวจสอบได้รับการแต่งตั้ง
จากที่ประชุมคณะกรรมการบริษัทให้ปฏิบัติงานภายใต้กฎบัตร คณะกรรมการตรวจสอบได้ปฏิบัติ
หน้าที่ตามขอบเขต ความรับผิดชอบ ในปี 2549 คณะกรรมการตรวจสอบจัดให้มีการประชุมทั้งสิ้น 4
ครั้ง เพื่อปฏิบัติงานตามความรับผิดชอบที่ได้รับมอบหมาย ดังนี้

-   สอบทานรายงานทางการเงิน ให้เป็นไปตามมาตรฐานการบัญชีที่รับรองโดยทั่วไป
    โดยร่วมประชุมกับผู้สอบบัญชีรับอนุญาตและผู้บริหารบริษัท เพื่อสอบทานสาระข้อมูล
    ความถูกต้องของงบการเงินของบริษัทฯ ทั้งในงบการเงินรายไตรมาส และงบการเงินประจำปี
    มีการรับฟังการชี้แจง และซักถามแลกเปลี่ยนความคิดเห็นในประเด็นต่างๆ
    ก่อนที่จะอนุมัติงบการเงินดังกล่าว

-   สอบทานให้บริษัทมีระบบการควบคุมภายในที่เหมาะสมและมีประสิทธิภาพ โดยเข้าร่วมประชุม
    และรับทราบผลการปฏิบัติของหน่วยงานตรวจสอบภายในของบริษัทฯ
    แผนการดำเนินงานประจำปี ผลการตรวจสอบที่ได้ดำเนินการไป
    โดยได้ซักถามและเสนอแนะแนวทางหลายประการเพื่อให้การดำเนินงานเป็นไปอย่างมีประสิทธิภาพต่อหน่วยงานนั้นๆ
    และองค์กรบริษัทโดยรวม

-   สอบทานให้บริษัทปฏิบัติตามข้อบังคับ กฎหมายที่เกี่ยวข้อง
    และหลักการกำกับดูแลกิจการที่ดีโดยได้กำกับและดูแลให้มีการปฏิบัติตามข้อบังคับของบริษัท
    ข้อกำหนด คณะกรรมการกำกับหลักทรัพย์และตลาดหลักทรัพย์แห่งประเทศไทย (กลต.) และ
    ตลาดหลักทรัพย์แห่งประเทศไทย (ตลท.) กฎหมายที่เกี่ยวข้องและหลักการกำกับดูแลกิจการที่ดี
    โดยให้มีการเปิดเผยข้อมูลสารสนเทศ อย่างเพียงพอและโปร่งใส

-   พิจารณา คัดเลือก และเสนอแต่งแต่งผู้สอบบัญชีรับอนุญาต
    พร้อมทั้งกำหนดค่าตอบแทนผู้สอบบัญชีประจำปี โดยให้นำเสนอแก่ที่ประชุมสามัญผู้ถือหุ้นเพื่ออนุมัติ

คณะกรรมการตรวจสอบได้ปฏิบัติหน้าที่อย่างมีอิสระ โดยไม่มีข้อจำกัดจากฝ่ายบริหาร
และได้รับความร่วมมือด้วยดีจากทุกฝ่ายที่เกี่ยวข้องในการนำเสนอข้อมูลเพื่อพิจารณา

( นายสุกิจ อัถโถปกรณ์ )

ประธานคณะกรรมการตรวจสอบ

6 มีนาคม 2550